John Higgins (snuker)

**John Higgins**, MBE, profesionalni je škotski snukeraš. Sa četiri titule svjetskog prvaka na četvrtom je mjestu najuspješnijih snukeraša u modernoj eri; ispred njega su Stephen Hendry i Ronnie O'Sullivan (sedam) te Steve Davis i Ray Reardon (šest). Osvojio je 25 rangirnih turnira i postigao gotovo 900 trocifrenih brejkova, uključujući 12 maksimalnih.

Prešavši u profesionalce 1992, do sezone 1994/95. postao je prvi tinejdžer koji je osvojio tri rangirna turnira u sezoni. U svojoj tek trećoj sezoni popeo se do 11. mjesta WPBSA-liste. Na UK Championshipu 1996. izgubio je 9–10 u finalu od tada šestostrukog svjetskog prvaka i svog zemljaka, Hendryja. Dvije godine kasnije, nakon postignutih 14 trocifrenih brejkova na turniru (što je tada bio rekord), osvojio je svoje prvo Svjetsko prvenstvo, pobijedivši branioca titule, Kena Dohertyja. Tom pobjedom došao je i do prvog mjesta WPBSA-liste, čime je prekinuo Hendryjevu osmogodišnju vladavinu. Naredne sezone osvojio je i UK Championship i Masters, postavši tek treći igrač u historiji (nakon Hendryja i Stevea Davisa) koji je istovremeno držao titulu svjetskog prvaka te pobjednika UK Championshipa i Mastersa (tzv. trostruka kruna).

Za razliku od prijašnje dominacije Davisa i Hendryja, Higgins se na prvom mjestu zadržao samo dvije godine; na njega se vratio tek 2007, naslijedivši opet Hendryja, koji se nakratko bio vratio na vrh, a nakon perioda u kojem su se po dvaput na njemu izmijenjali Mark Williams i O'Sullivan. Povratak na broj 1 desio se nakon što je osvojio svoje drugo SP (devet godina nakon prvog), pobijedivši u finalu Marka Selbyja 18-13. To je drugi najveći razmak između titula svjetskog prvaka; prvi iznosi 10 godina, a "vlasnik" je Higginsov prezimenjak Alex (1972. i 1982). Dvije godine kasnije osvojio je i 3. titulu svjetskog prvaka, pobijedivši u finalu Shauna Murphyja 18-9, čime je postao 9. igrač koji je bio svjetski prvak 3 ili više puta.

Završivši 2009/10. povratkom na broj 1 (treći put), postao je meta tabloida, koji su pisali da je Higgins umiješan u klađenje na snukerske mečeve. Istraga je pokazala da Higgins nije prijavio poziv na kršenje pravila o klađenju i da je odavao utisak da se slagao s njim, što je rezultiralo šestomjesečnom suspenzijom. Higgins se vratio u vrh sredinom iduće sezone osvojivši svoj treći UK Championship i došavši po četvrti put do broja 1. Nakon što mu je preminuo otac, pod jakim emocijama osvojio je i svoje četvrto SP, pobijedivši u finalu Judda Trumpa 18–15.

## Karijera 
### Rane godine 
U profesionalce je prešao 1992, a prvi turnir osvojio je 1994. pobijedivši Davea Harolda 9–6 u finalu Grand Prixa. Uslijedile su titule na British Openu i International Openu 1995, što ga je učinilo prvim tinejdžerom koji je osvojio tri rangirna turnira u jednoj sezoni (1994/95). U finalu UK Championshipa 1996. nakon zaostatka 4–8 uspio je doći do 9–8, ali je ipak popustio i izgubio 9–10 od Hendryja.

Godine 1998. osvojio je svoju prvu titulu svjetskog prvaka pobijedivši (redom) Jasona Fergusona, Anthonyja Hamiltona, Johna Parrotta i O'Sullivana te u finalu branioca titule, Kena Dohertyja (18–12). Na putu do titule ostvario je 14 trocifrenih brejkova, što je bio rekord za jedan turnir (Hendry je popravio ovaj rekord na 16 na SP-u 2002). Ovaj uspjeh doveo ga je na prvo mjesto WPBSA-liste prvi put u karijeri, okončavši tako Hendryjevu osmogodišnju vladavinu na broju 1.

### Nakon prve titule svjetskog prvaka 
U sezoni 1998/99. osvojio je *UK Championship* i *Masters* pobjedama 10-6 protiv Matthewa Stevensa i 10-8 protiv Dohertyja, čime je postao tek treći igrač u historiji koji je istovremeno držao titule svjetskog prvaka, *UK Championshipa* i *Mastersa* (prije njega su to postigli Hendry i Steve Davis, a kasnije im se pridružio Mark Williams). Također je jedan od petorice koji su osvojili SP i *UK Championship* u istoj kalendarskoj godini (ostala četvorica jesu S. Davis, Hendry, Parrott i O'Sullivan).

Na broju 1 ostao je 2 godine,, tj. do kraja sezone 1999/2000, kad ga je naslijedio M. Williams. Njih dvojica susrela su se u finalu *Grand Prixa* 1999. u kojem je Higgins nadoknadio zaostatak 2-6 i dobio meč 9-8, zatim u polufinalu SP-a 2000, u kojem je slavio Williams 15-17, iako je Higgins imao 14-10, te u finalu *UK Championshipa* 2000, gdje je Higgins dobio 10-4 i tako osvojio svoju drugu titulu na tom turniru.

Higgins je došao do finala SP-a 2001, ali ga je tu porazio O'Sullivan 14-18. U sezoni 2001/02. postao je prvi igrač koji je osvojio prva 3 turnira u sezoni: *Champions Cup*, *Scottish Masters* (oba turnira bili su pozivni) i *British Open*. Nakon toga nije uspio osvojiti značajniju titulu sve do *British Opena* 2004.

U finalu *Grand Prixa* 2005. pobijedio je O'Sullivana 9-2. Na putu do pobjede postao je prvi igrač koji je ostvario 4 uzastopna trocifrena brejka na rangirnom turniru (brejkovi od 103, 104, 138 i 128 poena od 7. do 10. frejma). Postigao je 494 uzastopna poena (tj. bez odgovora protivnika), što je tada bio rekord (Ding Junhui uspio je postići 495 poena protiv Hendryja u *Premijer ligi* 2007). Higgins i O'Sullivan zatim su se susreli u finalima *Mastersa* 2005. i 2006. Prvo finale O'Sullivan je lahko dobio 10-3. Godinu kasnije Higgins je izgubio prva 3 frejma, ali je zatim dobio ostalih 5 u prvoj sesiji. O'Sullivan je izjednačio u drugoj sesiji i meč je otišao u odlučujući frejm. Nakon brejka od 60 poena O'Sullivan nije uspio ubaciti crvenu u *baulk*-rupu i Higgins je zatim počistio stol brejkom od 64 poena, osvojivši tako svoj drugi *Masters*.

### Druga i treća titula svjetskog prvaka 
mini|desno|200px|Higgins s trofejem sa SP-a 2007.
Na putu do finala SP-a 2007. pobijedio je Holta, O'Briena, O'Sullivana i Maguirea. Njegov brejk od 122 poena u 29. frejmu meča protiv Maguirea, kojim je započeo povratak u meč nakon zaostatka 10-14 (na kraju dobio 17-15), bio je 1000. trocifreni brejk u *Crucible Theatreu* otkad se SP održava tu (od 1977). U finalu protiv Selbyja nakon prvog dana imao je prednost 12-4, ali se Selby sutradan primakao na samo frejm zaostatka. Ipak, pri rezultatu 14-13 Higgins se vratio u meč, osvojio 4 frejma zaredom i došao do svoje druge titule svjetskog prvaka. Meč je završen u 00:54 po lokalnom vremenu, što je najkasniji završetak finala SP-a (rekord su izjednačili Neil Robertson i Graeme Dott 2010). Nakon ove pobjede Higgins se vratio na broj 1 WPBSA-liste.

Kao svjetski prvak došao je do 1/4 finala *Welsh Opena* i *China Opena* Pomogao je u osnivanju i promociji *World Series of Snooker* - turneje kojoj je namjera bila da dovede snuker na nova odredišta van tradicionalnog britanskog i nedavno uspostavljenog dalekoistočnog tržišta. Osvojio je inauguralni turnir u St. Helieru na otoku Jerseyu u junu 2008, pobijedivši u finalu Selbyja 6-3. Sa svojim menadžerom Patom Mooneyem pokrenuo je i novo udruženje snukeraša, *Snooker Players Association*. Te je godine 4. put osvojio *Grand Prix*, pobijedivši u finalu u Glasgowu Ryana Daya 9-7. To mu je bio prvi rangirni turnir osvojen na domaćem terenu.

Na SP-u 2009. u 1. kolu savladao je Holta 10-5. U naredna 2 kola mečevi su otišli u odlučujući frejm; prvo je protiv Copea preokrenuo zaostatak 10-12, a zatim je nadoknadio i 11-12 protiv Selbyja u 1/4 finala. U polufinalu protiv Marka Allena poveo je 13-3, ali se Allen kasnije vratio u meč. Ipak, Higgins je na kraju slavio 17-13. U finalu ga je čekao prvak iz 2005, Shaun Murphy, no meč nije ponudio veliku borbu. Higgins je pobijedio 18-9, postavši deveti igrač koji je osvojio SP 3 ili više puta (prije njega su to uspjeli braća Joe i Fred Davis, te John Pulman, John Spencer, Ray Reardon, Steve Davis, Hendry i O'Sullivan). Međutim, samo su Higgins, Steve Davis, Hendry i O'Sullivan podigli ovaj pehar 3 ili više puta u *Crucibleu*. 2 sedmice prije 34. rođendana Higgins je postao najstariji svjetski prvak nakon Dennisa Taylora 1985, koji je tad imao 36 godina.

U sezoni 2009/10,, kao aktualni svjetski prvak, izgubio je od Robertsona 5-6 na crnoj kugli u polufinalu *Grand Prixa* i 8-10 od Dinga Junhuija u finalu *UK Championshipa*, nakon što je u polufinalu preživio O'Sullivanov povratak (vodio je 8-2, a na kraju je završilo 9-8; prije toga je istim rezultatom savladao i Robertsona). Osvojio je titulu na *Welsh Openu*, pobijedivši u finalu Cartera 9-4 i završio sezonu kao broj 1, uprkos porazu 11-13 od Stevea Davisa u 2. kolu SP-a 2010.

### Optužbe za namještanje mečeva i 4. titula svjetskog prvaka 
#### Suspenzija 
2. maja 2010. Higgins i njegov menadžer Pat Mooney, član upravnog odbora WPBSA, bili su predmet optužbi za namještanje mečeva nakon što su ih "na djelu" snimili novinari *News of the Worlda*. Tajni tim *News of the Worlda*, koji je predvodio Mazher Mahmood, predstavljajući se kao promotori, sastao se sa Higginsom i Mooneyem 30. aprila u hotelu u Kijevu pod izgovorom da žele organizirati seriju turnira povezanu s *World Series of Snooker*. Novine su navele da su Higgins i Mooney pristali na to da Higgins izgubi 4 frejma na 4 različita turnira za cijenu od 300.000 € te da su još diskutirali o načinu namještanja frejm(ov)a, koji turnir i kojeg protivnika odabrati i kako prebaciti novac Higginsu. Higgins je odmah suspendiran sa svih takmičenja, a Mooney je dao ostavku na svoju funkciju u WPBSA. Higgins je istog dana izdao izjavu poričući da je ikad bio umiješan u namještanje mečeva i objasnio da se odlučio "složiti sa suspenzijom" zbog straha za vlastitu sigurnost, sumnjajući u umiješanost ruske mafije.

Potpunu istragu ovog slučaja sproveo je David Douglas, bivši policijski detektiv i šef disciplinske komisije WPBSA. Nezavisno sudsko vijeće na čelu s Ianom Millom koje je zasjedalo 7. i 8. septembra složilo se da je WPBSA ispravno zaključila da je Higgins rekao istinu o svojim riječima i postupcima te da se povuku još ozbiljnije optužbe za namještanje, ali ga je proglasilo krivim za "odavanje utiska" da bi prekršio pravila o klađenju i zbog toga što nije izvijestio o akcijama tima *News of the Worlda*. Higgins je dobio šestomjesečnu zabranu takmičenja s početkom od datuma njegove suspenzije i novčanu kaznu od 75.000 funti.

#### Povratak 
Higgins se vratio u snuker 12. novembra 2010. na *Ruhr Championshipu* (EPTC5) u njemačkom Hammu i odmah osvojio turnir, pobijedivši u finalu Murphyja 4-2. Niz pobjeda nastavio je na *Prague Classicu* (EPTC6) u Pragu, gdje je opet došao do finala, ali je izgubio 3-4 od Holta.

Na *UK Championshipu*, njegovom prvom turniru na britanskom tlu nakon povratka, došao je do trećeg finala zaredom, u kojem ga je čekao Mark Williams. Vratio se u meč nakon zaostataka 2-7 i 5-9, te 7-9. Williams je imao 61-0 u 17. frejmu i Higginsu je bio potreban 1 snuker. Higgins je uspio i to preokrenuti i odvesti meč u odlučujući frejm, u kojem je napravio brejk od 68 poena, što mu je osiguralo 3. titulu na ovom turniru. Po tome je postao tek četvrti igrač u historiji koji je osvojio drugi najvažniji rangirni turnir 3 ili više puta (prije njega su to uradili Steve Davis, Hendry i O'Sullivan). Nakon ovih rezultata (18 pobjeda u 19 mečeva na 3 uzastopna turnira) Higgins je skupio dovoljno bodova da ponovo preuzme broj 1 WBPSA-liste po novom dvogodišnjem sistemu bodovanja, nakon što bio pao na 3. mjesto jer je propustio početak sezone 2010/11.

Na *Mastersu* je izgubio u 1. kolu od Dotta, a povukao se sa *German Mastersa* nakon pobjede u 1. kolu protiv Roberta Milkinsa kako bi se vratio kući i bio uz bolesnog oca, koji je nešto kasnije i preminuo nakon duge borbe protiv raka. 2 i po sedmice kasnije odbranio je titulu na *Welsh Openu* pobijedivši u finalu Maguirea 9-6. Pobjedu je posvetio svom ocu. Zatim je osvojio *Hainan Classic* savladavši u finalu Copea 7-2. Nakon toga je došao do 1/4 finala na *China Openu*, gdje ga je porazio Murphy 2-5. Naredni nastup imao je na *Scottish Professional Championshipu*, gdje je u finalu savladao Anthonyja McGilla 6-1.

Na SP-u porazio je Stephena Leeja 10-5 u 1. kolu, Roryja McLeoda 13-7 u drugom, te O'Sullivana 13-10 u 1/4 finala. Na putu do pobjede 17-14 protiv Williamsa u polufinalu Higgins je doživio neugodnost kad mu je neko iz publike dobacio: "Kako podnosiš onih 300.000, Johne? Ti si sramota za snuker." Na kraju, u finalu, savladao je Trumpa 18-15 i došao do 4. titule svjetskog prvaka, što je Stevea Davisa potaklo da prokomentira: "Mislim da je John Higgins najbolji snukeraš koga sam ikad vidio u životu". Uprkos pobjedi, Higgins je izgubio 1. mjesto na listi od Williamsa.

Sezona 2011/12. bila je možda i najlošija u Higginsovoj karijeri, budući da se nije uspio plasirati u polufinale ni na jednom rangirnom turniru, iako je bio u polufinalu *Mastersa* (koji je nerangirni, ali prestižan), gdje je izgubio od Murphyja 4-6, kao i u finalu *Premijer lige*, gdje ga je porazio Robertson (0-3). Prije početka odbrane titule svjetskog prvaka priznao je da njegova igra nije bila dovoljno dobra i da se nije dovoljno trudio, uspjevši vježbati samo dan ili dva sedmično. U 1. kolu protiv Lianga Wenboa vratio se iz zaostatka 6-8 i dobio meč 10-9, a zatim je igrao protiv Hendryja, što je njihov prvi i jedini međusobni susret na svjetskim prvenstvima. Hendry je rezultatom 13-4 "pomeo" Higginsa, koji je rekao da mu je to bio najgori meč u *Crucibleu* ikada. Sezonu je završio na 5. mjestu WPBSA-liste.

thumb|John Higgins (2013).
### 2012/2013. 
Nakon što je na nekoliko manjih rangirnih turnira na početku sezone opet imao malo uspjeha, Higgins je ponovo potvrdio svoj kvalitet kad je to najviše trebalo, osvojivši *Shanghai Masters*. U reprizi finala SP-a 2011. ponovo se desio više puta viđen scenario: Higgins je loše krenuo u meč i Trump je brzo stigao do vodstva 2-7 i trebala su mu još samo 3 frejma do titule, ali Higgins se ko zna koji put u karijeri vratio u igru i na kraju slavio 10-9.

Međutim, na inauguralnom *International Championshipu* u Chengduu ispao je već u 1. kolu. Bolji je bio domaći igrač Cao Yupeng (3-6). Nakon toga je nastupio na 4. turniru PTC-serije (*Kay Suzanne Memorial Trophy*) i *Bulgarian Openu*. Na oba je došao do finala i oba puta protivnik mu je bio opet Trump, u razmaku od samo 4 dana. Prvo finale dobio je Higgins (4-2), a drugo Trump (0-4).

U *Premijer ligi* došao je do polufinala, gdje ga je zaustavio kasniji osvajač trofeja, Stuart Bingham (4-5).

Uslijedio je *UK Championship*. U 1. kolu čekao ga je Holt; Higgins je meč riješio u svoju korist 6-3. U 2. kolu igrao je protiv Marka Davisa. U ovom meču umalo se ponovio scenarij s povratkom u meč iz izgubljene pozicije. Davis je stigao do vodstva od 5-2, tj. na frejm od pobjede, no onda je Higgins dobio 3 frejma zaredom, postigavši usput i 1 maksimalni brejk (7. u karijeri), te je i u odlučujućem frejmu bio u poziciji da dobije. U situaciji kad su na stolu ostale samo ružičasta i crna kugla (trebale su mu obje) Higginsu je popustila koncentracija i nije uspio ubaciti ne tako tešku ružičastu. Nakon razmjene nekoliko udaraca na sigurno Davis je iz dosta teže pozicije uspio ubaciti ružičastu, što mu je donijelo prolaz u četvrtfinale.

Naredni turnir bio je *Masters*. U 1. kolu, tj. 1/8 finala igrao je protiv Cartera i pobijedio 6-3. U 1/4 finala čekao ga je Murphy. Higgins je sjajno otvorio meč i došao do prednosti od 4-1, ali Murphy je to uspio preokrenuti i na kraju dobiti meč 5-6.

## Lični život 
Higgins je od 2000. u braku sa suprugom Denise. Imaju troje djece: sinove Piercea i Olivera te kćer Claudiju. Veliki je navijač Celtica i često ide na njihove utakmice. Uživa igrati poker. Osim Celtica, navija i za Everton.

Nakon poraza od Dohertyja u finalu *Malta Cupa* 2006. izveden je iz aviona jer je bio u alkoholiziranom stanju, ali se potpuno odrekao alkohola u pripremama za SP 2007, koje je i osvojio.

2008. godine, u tradicionalnoj novogodišnjoj dodjeli plemićkih titula od strane Elizabete II, dobio je titulu člana Reda Britanskog carstva.

U januaru 2010. učestvovao je u kvizu *Celebrity Mastermind*, u kojem je odgovarao na pitanja o seriji *Dallas*. Na kraju je završio na diobi 3. mjesta.

Mjesec kasnije pojavio se sa svojom suprugom u ITV-jevom kvizu *Mr. and Mrs.* (*G. i gđa*). Došao je do finala odgovorivši tačno na svih 9 pitanja i osvojio 30.000 funti. Donirali su novac *The Dalziel Centreu*, domu za iznemogle pacijente koji boluju od raka, baziranom u bolnici "Strathclyde" u Motherwellu, čiji je patron Higgins postao nakon što su se brinuli o njegovom neizlječivo bolesnom ocu.

## Uspjeh po sezonama 
## Finala 
### Rangirni turniri: 39 (25-14) 
|}

### Nerangirni turniri 
* *Australian Open* – 1994
* *Masters* – 1999, 2006.
* *Scottish Masters* – 2001.
* *Irish Masters* – 2000, 2002.
* *Premijer liga* – 1999.

* *Charity Challenge* – 1998, 1999.
* *Champions Cup* – 2001.
* *Euro-Asia Masters Challenge* – 2007.
* *Hainan Classic* – 2011.
* *Scottish Professional Championship* – 2011.

### Manji rangirni turniri 
* *Ruhr Championship* – 2010.
* *Kay Suzanne Memorial Trophy* – 2012.

### *Pro-am* turniri 
* *World Series of Snooker* – turnir u Saint Helieru – 2008.
* *World Series of Snooker* – turnir u Moskvi – 2008.

### Ekipna takmičenja 
* Svjetski kup (sa Škotskom) – 1996.
* Kup nacija (sa Škotskom) – 2001.

### Amaterski turniri 
* *Mita/Sky World Masters* – juniori (U-16) – 1991.

## Higginsovi maksimalni brejkovi (video) 
## Reference 
## Vanjski linkovi 
* Profil na *World Snookeru*
* Higgins na *CueTrackeru*
* Profil na *Global Snookeru*
* Profil  na *WWW Snooker*
* Profil na *Pro Snooker Blogu*

Kategorija:Živi ljudi
Kategorija:Rođeni 1975.
Kategorija:Biografije, Wishaw
Kategorija:Škotski snukeraši